Si querela locum inter amicos habere posset: non satis conqueri possem de amico, a quo non dico munus aliquod maximum, sed ipsum mihi colloquium, ipsa est visio denegata. Quia si hæc merces amicitiæ est, ferendum patienter est. Aut si forte monachalis humilitas sublimitati Pontificali viluit, non secundum gradus diuersos mirum est: sed secundum amicitiæ priuilegium magnum miraculū est. Neque enim vetus amor honorum sentit vicissitudinem: qui in omni casuum permutatione, integram semper nouit amico seruare fidem. Igitur si huic nostræ querimoniæ, vobis honestum, nobis vtilem vultis finem imponere, quod prius neglexistis, nunc saltem implere curate. Venite ergo ad nos cum præsenti nuncio, vt per istum expietis quicquid ante deliquistis:  quem verbis promisistis, re amicum ostendatis.